Erich Maria Remarque

Erich Maria Remarque (kodanikunimi Erich Paul Remark; 22. juuni 1898 Osnabrück, Saksamaa – 25. september 1970 Locarno, Šveits) oli saksa kirjanik.

Remarque on saanud kuulsaks romaanikirjanikuna, ehkki ta kirjutas nooruses ka esseid ja lühijutte ning 1956. aastal näidendi "Lõpp-peatus" (eesti keeles 1962)

Elukäik 
Erich Maria Remarque sündis Osnabrückis raamatuköitja pojana. Pärast põhikooli lõpetamist õppis Osnabrücki katoliiklikus õpetajate seminaris. 

1916. aastal läks sõdurina rindele; sai mitu korda haavata. Pärast Esimest maailmasõda jätkas õpinguid ning tegi juhutöid raamatupidaja, müügiagendi, hauaplaatide müüja, klaveriõpetaja ja organistina. Samuti kirjutas ta teatrikriitikat Osnabrücki ajalehtedele.

Hiljem elas ta Hannoveris ja Berliinis. Berliinis elades töötas Erich Maria Remarque väljaande Sport im Bild spordiuudiste toimetajana.

Sõja-aastad jätsid Remarquele sügava jälje, lisaks ka tema ema Anna Maria surm. Kirjutamist alustas ta 16-aastaselt, kui ta hakkas kirjutama "Unistuste tuba", mis esmatrükis ilmus 1920. aastal. Selle kirjutas ta veel Erich Remark'i nime all. Kui ta aga kirjutas "Läänerindel muutusteta", võttis ta enda teiseks nimeks senise Pauli asemel Maria ema mälestuseks ja et end distantseerida "Unistuste toast", vahetas ta oma perekonnanime varasema vormi Remarque vastu, mille tema vanaisa oli 19. sajandil Remarkiks saksastanud.

1931. aastal lahkus Erich Maria Remarque Saksamaalt ning läks elama Maggiore järve äärde Ticino kantonisse Ronco sopra Asconasse Locarno lähedale. 1938. aastal võeti temalt Saksa kodakondsus.

1939. aastal emigreerus ta USA-sse, kus esialgu elas Los Angeleses (1939–1943) ja hiljem kolis New Yorki. 1947. aastal sai ta USA kodakondsuse. Alates 1948. aastast elas Erich Maria Remarque vaheldumisi New Yorgis ja Šveitsis, Ronco sopra Asconas.

25. veebruaril 1958 abiellus Remarque filminäitleja Paulette Goddardiga. See oli tema kolmas abielu. Enne seda abiellus ta kaks korda Ilsa Jeanne Zambouiga.

Erich Maria Remarque suri 25. septembril 1970 Locarnos.

Looming 
Erich Maria Remarque sai oma 1929. aastal ilmunud romaaniga "Läänerindel muutuseta" kuulsaks peaaegu üleöö. Tema romaan tõlgiti umbes 50 keelde ning juba 1930. aastal valmis selle põhjal ka mängufilm. Filmi režissöör oli Lewis Milestone.

1931. aastal ilmus tema teine romaan "Tagasitee". 1933. aastal lasksid natsionaalsotsialistid Erich Maria Remarque'i teosed nende sõjavastasuse tõttu avalikult põletada ning temalt võeti ära Saksa kodakondsus.

1945. aastal ilmus esialgu ingliskeelses tõlkes romaan "Arc de Triomphe". Ka selle romaani põhjal tegi režissöör Lewis Milestone 1948. aastal mängufilmi. Filmis tegid kaasa Ingrid Bergman ja Charles Boyer.

Tema viimane romaan "Varjud paradiisis" ilmus 1971. aastal postuumselt, aasta pärast tema surma.

Teosed 
"Unistuste tuba" (1920, "Die Traumbude"; eesti keeles 1993; tõlkija Uno Liivaku)
"Gam" (kirjutatud 1924, ilmus 1998; eesti keeles 2003; tõlkija Uno Liivaku)
"Jaam silmapiiril" (1927, "Station am Horizont"; eesti keeles 2001; tõlkija Jaanus Õunapuu)
"Läänerindel muutuseta" (1929, "Im Westen nichts Neues"; eesti keeles 1929, kordustrükk 1935; tõlkija Grete Koch, ja 2000, kordustrükk 2006; tõlkija Viktor Tomberg) ISBN 9985-62-393-2
"Tagasitee" (1931, "Der Weg zurück"; eesti keeles 1994; tõlkija Uno Liivaku, 2011; tõlkija Tiina Aro)
"Kolm sõpra" (1937, "Drei Kameraden"; eesti keeles 1992, kordustrükk 2007; tõlkija Lydia Riikoja) ISBN 5-450-01791-X
"Armasta oma ligimest" (1940, "Liebe Deinen Nächsten"; eesti keeles 1994; tõlkija Asta Blumenfeld)
"Arc de Triomphe" (1946; eesti keeles 1975, kordustrükk 1976, 2004; tõlkija Viktor Tomberg)
"Elusäde" (1952, "Der Funke Leben"; eesti keeles 1996; tõlkija Alfred Reier)
"Aeg antud elada, aeg antud surra" (1954, "Zeit zu leben und Zeit zu sterben"; eesti keeles 1959, kordustrükk 1993; tõlkija Viktor Tomberg)
"Must obelisk" (1956, "Der schwarze Obelisk"; eesti keeles 1992; tõlkija Uno Liivaku, 2010; tõlkija Tiina Aro)
"Taeval ei ole soosikuid" (1961, "Geborgtes Leben"; eesti keeles 1991; tõlkijad Tarvi Talv ja Tiiu Kokla)
"Lissaboni öö" (1962, "Die Nacht von Lissabon"; eesti keeles 1964, kordustrükk 1993; tõlkija Viktor Tomberg; 2000) ISBN 9985-62-415-7
"Das gelobte Land" (1970)
"Varjud paradiisis" (ilmus postuumselt 1971, "Schatten im Paradies"; eesti keeles 1993; tõlkinud ja järelsõna kirjutanud Uno Liivaku)

Kirjandus 
 Hilton Tims, "Erich Maria Remarque: viimane romantik". Inglise keelest tõlkinud Mari Vaba. Kunst, Tallinn 2004 

Saksa kirjanikud
Sündinud 1898
Surnud 1970